Home as a Place of Service/ro

[[Media:MC2_08PDF_Acasă_ca_loc_de_închinare.pdf|Descărcați aici această pagină ca fișier pdf]]

Acasă, un loc de închinare
Noi, creștinii secolului XXI, rareori ne gândim la casele noastre ca la niște locuri de închinare. De cele mai multe ori, când vorbim despre serviciul de închinare, ne gândim automat la clădirea numită biserică. Dar atunci când ne uităm cu atenție în Noul Testament, descoperim că locurile obișnuite de închinare erau casele oamenilor.

În ziua Pentecostului, când Duhul Sfânt a fost trimis asupra ucenicilor, Petru a predicat Evanghelia, aproape 3000 oameni s-au întors la credință și este scris că: „frângeau pâinea acasă și luau hrana cu bucurie și curăție de inimă.” Chiar de la începutul bisericii, casele au devenit locuri de închinare.

Dar totul a început mult mai devreme. Isus s-a folosit de case (a Lui și ale altora) pentru a-i sluji pe oameni. Iată câteva exemple în Matei 8:14-16, 9:9-13, 13:36, Luca 19:5, Ioan 3:106, 12:1-9. Este scris în multe locuri că Isus învăța în sinagogi. Dar să nu vă scape faptul că atunci când El i-a trimis pe cei 12 apostoli sau pe ceilalți 72 ucenici, le-a dat niște porunci foarte stricte în legătură cu locurile în care să meargă și să slujească. Atât în Mat. 10, cât și în Luca 10, Isus le-a spus ucenicilor Săi să găsească o casă și să stea acolo. Strategia pe care Isus i-a învățat pe ucenicii Săi era ca aceștia să slujească dintr-o casă.

Când citim Faptele apostolilor vedem cum Biserica se mărea în Imperiul Roman. Dar vedem de asemenea cum primii creștini își foloseau casele pentru lucrarea lor de slujire. Atunci când Corneliu a primit o poruncă de la Dumnezeu ca să îl invite pe Petru, el l-a invitat în casa sa, unde a adunat o mulțime destul de mare de oameni. Când Petru a fost arestat de Irod, biserica se ruga pentru el în casa mamei lui Ioan Marcu. În Fapte 16:11-15 citim despre începuturile bisericii din Filipi. Totul a început atunci când o femeie pe nume Lidia l-a invitat pe apostolul Pavel și pe prietenii lui să stea acasă la ea. La finalul cărții Fapte citim despre misiunea lui Pavel la Roma. Unde a avut loc? „Au venit mai mulți la locuința lui.” „Pavel a rămas doi ani întregi într-o casă pe care o luase cu chirie. Primea pe toţi care veneau să-l vadă, propovăduia Împărăţia lui Dumnezeu şi învăţa pe oameni, cu toată îndrăzneala şi fără nicio piedică, cele privitoare la Domnul Isus Hristos.” (Fapte 28: 23, 30-31)

Una dintre calitățile cele mai importante ale unui episcop/priveghetor are legătură cu casa lui. El trebuie „să-şi chivernisească bine casa şi să-şi ţină copiii în supunere cu toată cuviinţa. Căci dacă cineva nu ştie să-şi cârmuiască bine casa lui, cum va îngriji de Biserica lui Dumnezeu?” (1 Tim. 3:4-5). Întreabă-te, cum am putea ști cum își chivernisește cineva casa dacă nu petrecem deloc timp acolo?

Putem începe cu propriile familii și apoi mergem în afară, la altele: rude, prieteni, vecini, etc. Înțelegeți? Căminele noastre ar putea fi locuri minunate de închinare și slujire.

Familia mea este alcătuită din mine, soția mea și cei trei copii ai noștri. Toți sunt mari. Cel mai mare se numește Paul și are 22 ani. Apoi Martha, 20 ani, și Agatha, 18 ani. Chiar de la început, am făcut multe lucruri cu ei, acasă, pentru a-i învăța despre Dumnezeu. Am citit Biblia împreună, am discutat despre ea, ne-am rugat împreună, i-am învățat diverse lecții din Biblie, ne-am închinat împreună lui Dumnezeu, ne-am deschis casa pentru alții pentru a împărtăși Evanghelia cu ei și am facut multe altele. Astăzi, toți copiii noștri umblă cu Dumnezeu și Îi sunt ucenici. Știu că asta se datorează harului Său, dar și noi am ajutat un pic. Am încercat să fim modele pentru ceea ce înseamnă viața creștină zi de zi. Ei ne-au văzut în situații diferite. Căminul este o cale minunată pentru slujire, începând cu familiile noastre și apoi extinzându-ne și către alții.

De ce este necesar să scriu despre casă? Scriu acestea nu pentru că nu-mi plac clădirile de biserică. Scriu acestea pentru că mulți creștini de astăzi fac din casa lor un azil, un castel în care se retrag. Vă provoc să vă aduceți casa pe altar. Este casa voastră, castelul vostru gata pentru slujirea Împăratului? Ar putea fi pentru rugăciune, studiu biblic, închinare, evanghelizare sau alte feluri de slujbe. Este natural, este biblic și este foarte roditor. În mâinile Sale, casele noastre pot schimba lumea!

În Cristos, Adam Adamus Comitetul de administrare EFCX